Divizia lui Mattenklott a primit misiunea de a străpunge linia defensivă la sud-vest de Nevrokop, de a se deplasa către sud-vest până la Serres și de a se întoarce apoi spre nord și a ataca din spate Fortul Roupel, pentru a captura drumul național care traversa valea îngustă cunoscută sub numele de Pasul Rupel. Invazia a început pe 6 aprilie și trupele lui Mattenklott nu au reușit până la sosirea nopții să străpungă linia Metaxas, suferind pierderi grele. Totuși, în ziua următoare, Divizia 72 Infanterie a reușit să facă o breșă, dar deplasarea către Serres a fost îngreunată de terenul montan ce trebuia străbătut. Majoritatea forturilor grecești au continuat să reziste până la 9 aprilie, dar, ca urmare a faptului că forțele grecești principale au fost izolate prin avansarea unităților germane spre vest, ele au capitulat în final în aceeași zi, când Salonicul a căzut. Rezumând experiențele sale din aceste lupte, Mattenklott a lăudat Armata Greacă pentru rezistența fermă și pentru vitejia sa. În urma acestor lupte, Corpul XVIII Munte a înaintat până în Tesalia. Alte unități ale Armatei Germane au pătruns mai adânc pe teritoriul Greciei, iar o unitate de tancuri a ajuns la 26 aprilie 1941 la Atena. Grecia a fost ocupată în totalitate odată cu capturarea Cretei în iunie 1941. După încheierea luptelor, Divizia 72 Infanterie a mărșăluit către România, stabilindu-se în zona câmpurilor petrolifere din apropierea orașului Ploiești.